Ehdotus neuvoston asetukseksi (EY) yleisen tullietuusjärjestelmän mukaisten etuuksien väliaikaisesta peruuttamisesta Myanmarin liiton teollisuustuotteiden osalta /* KOM/96/0711 lopull. - ACC 96/0317 */



Virallinen lehti nro C 035 , 04/02/1997 s. 0014



Ehdotus neuvoston asetukseksi (EY) yleisen tullietuusjärjestelmän mukaisten etuuksien väliaikaisesta peruuttamisesta Myanmarin liiton teollisuustuotteiden osalta (97/C 35/08) KOM(96) 711 lopull. - 96/0317(ACC) (Komission esittämä 19 päivänä joulukuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon monivuotisen yleisen tullietuusjärjestelmän soveltamisesta vuosina 1995-1998 tiettyihin kehitysmaista peräisin oleviin teollisuustuotteisiin 19 päivänä joulukuuta 1994 annetun neuvoston asetuksen (EY) N:o 3281/94 (1) ja erityisesti sen 12 artiklan 3 kohdan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, sekä katsoo, että edellä mainitun asetuksen (EY) N:o 3281/94 mukaisesti Myanmarin liittoon sovelletaan tullietuusjärjestelmän mukaisia etuja, edellä mainitun asetuksen (EY) N:o 3281/94 9 artiklan mukaisesti nämä etuudet voidaan peruuttaa väliaikaisesti kokonaan tai osittain erityisesti silloin, kun maa, johon niitä sovelletaan, harjoittaa orjuutta missä muodossa tahansa, sellaisena kuin se on määritelty 25 päivänä syyskuuta 1926 ja 7 päivänä syyskuuta 1956 Genevessä tehdyissä yleissopimuksissa ja Kansainvälisen työjärjestön (ILO) yleissopimuksissa n:o 29 ja n:o 105, Vapaiden ammattiyhdistysten kansainvälinen liitto (ICFTU) ja Euroopan ammatillinen yhteistyöjärjestö (ETUC) ovat jättäneet 7 päivänä kesäkuuta 1995 komissiolle yhteisen valituksen, jonka tarkoituksena on tullietuusjärjestelyn väliaikainen peruuttaminen Myanmarin liiton osalta maassa harjoitetun pakkotyön vuoksi, komissio on tutkinut valituksen tullietuusjärjestelmän hallintokomiteaa kuullen; valituksen tekijöiden esittämät todisteet on katsottu riittäviksi perustelemaan tutkimuksen aloittaminen; komissio on päättänyt näin 16 päivänä tammikuuta 1996 (2), Myanmarin liiton viranomaisille on ilmoitettu tutkimuksen aloittamisesta virallisesti; nämä ovat kieltäneet syytöksen kohteena olevan käytännön olevan pakkotyötä viitaten erityisesti ILO:n yleissopimuksen n:o 29 2 artiklan 2 kohdassa tarkoitettuihin poikkeuksiin, joiden soveltamisalaan niiden mielestä kuuluvat vuoden 1907 kaupunkeja ja vuoden 1908 kyliä koskevat lait, jotka mahdollistavat väestön käytön töiden ja palvelujen suorittamiseen; ILO ei hyväksy tätä tulkintaa, ja sen toimivaltaiset elimet ovat pyytäneet näiden määräysten kiireellistä kumoamista näiden lakien saattamiseksi vastaamaan yleissopimuksen n:o 29 kirjainta ja henkeä, komission tullietuusjärjestelmän komiteaa kuullen suorittaman tutkimuksen aikana saamat kirjalliset ja suulliset todistukset tukevat valituksessa esitettyjä väitteitä; näistä käy ilmi, että Myanmarin liiton viranomaiset järjestelmällisesti ja usein väkivaltaisilla rangaistuksilla uhaten käyttävät pakkotyövoimaa sekä sotilaallisiin toimiin että siviilikäyttöön tai sotilaalliseen käyttöön tarkoitettujen infrastruktuurien rakentamiseen, tutkimuksen aikana keräämiensä tietojen täydentämiseksi komissio on ehdottanut Myanmarin liiton viranomaisille, että ne toimisivat yhteistyössä tutkimuksessa antamalla tutkimusryhmälle luvan matkustaa paikalle; kyseiset viranomaiset eivät ole suostuneet pyyntöön; tämän vuoksi edellä mainitun asetuksen (EY) N:o 3281/94 11 artiklan 5 kohdan mukaisesti tutkimuksen päätelmät voidaan tehdä käytettävissä olevien tietojen perusteella, käytettävissä olevien tietojen perusteella voidaan päätellä, että Myanmarin liittoon sovellettavan tullietuusjärjestelmän etujen peruuttamiseksi tarvittavat edellytykset täyttyvät, tutkimuksen johtopäätöksistä on annettu kertomus tullietuuksien hallintokomitealle edellä mainitun asetuksen (EY) N:o 3281/94 12 artiklan 1 kohdan mukaisesti, syytöksen kohteena olevien käytäntöjen järjestelmällinen ja yleinen luonne on peruste menettelyn etuuksien poistamiseen kokonaisuudessaan, näiden edellytysten vallitessa on peruutettava väliaikaisesti tullietuuksien soveltaminen Myanmarin liitosta peräisin oleviin teollisuustuotteisiin niin pitkäksi aikaa, kun näiden käytäntöjen lopettamista ei ole vahvistettu, ja Euroopan unioniin matkalla oleviin tavaroihin ei pitäisi soveltaa tätä peruutustoimenpidettä, jos niiden lähetys on tapahtunut ennen tämän asetuksen voimaantuloa, ON ANTANUT TÄMÄN ASETUKSEN: 1 artikla Peruutetaan asetuksella (EY) N:o 3281/94 Myanmarin liitolle myönnetyt tullietuudet. 2 artikla Neuvosto lopettaa tämän asetuksen soveltamisen komission ehdotuksesta, kun se toteaa komission kertomuksen perusteella, että pakkotyövoiman käyttö Myanmarin liitossa on lopetettu. 3 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Sitä ei sovelleta tavaroihin, joiden osalta on todistettu, että ne on lähetetty kohti Euroopan unionia ennen tämän asetuksen voimaantuloa. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL N:o L 348, 31.12.1994, s. 1. (2) Lausunto N:o 96/C 15/03 (EYVL N:o C 15, 20.1.1996, s. 3).